ต่อศักดิ์ สุขวิมล

พลตำรวจเอก **ต่อศักดิ์ สุขวิมล** (เกิด 27 มกราคม พ.ศ. 2507) เป็นอดีตข้าราชการตำรวจชาวไทย อดีตผู้บัญชาการตำรวจแห่งชาติ อดีตผู้บัญชาการตำรวจสอบสวนกลาง

## ประวัติ

### ชีวิตส่วนตัว
พล.ต.อ. ต่อศักดิ์ สุขวิมล เกิดเมื่อวันที่ 27  มกราคม พ.ศ. 2507 ที่ตำบลหนองหญ้าปล้อง อำเภอหนองหญ้าปล้อง จังหวัดเพชรบุรี เป็นบุตรคนสุดท้องในบรรดาพี่น้อง 5 คนของนายนิพนธ์ และนางสมถวิล สุขวิมล และเป็นน้องชายของ พลอากาศเอก สถิตย์พงษ์ สุขวิมล เลขานุการในพระองค์และเลขาธิการพระราชวัง 

พล.ต.อ. ต่อศักดิ์ สมรสกับนางนิภาพรรณ สุขวิมล มีบุตรสาวทั้งสิ้น 2 คน

### การศึกษา
ต่อศักดิ์สำเร็จการศึกษาระดับประถมศึกษาจากโรงเรียนพันธะศึกษา ระดับมัธยมศึกษาจากโรงเรียนโยธินบูรณะ ระดับปริญญาตรีจากคณะรัฐศาสตร์ มหาวิทยาลัยธรรมศาสตร์ รุ่นที่ 38 และระดับปริญญาโท ศิลปศาสตรมหาบัณทิต จากมหาวิทยาลัยศรีปทุม แล้วเข้าอบรมหลักสูตรการฝึกอบรมผู้มีวุฒิทางด้านนิติศาสตร์ รัฐศาสตร์ และรัฐประศาสนศาสตร์ เพื่อบรรจุแต่งตั้งเป็นข้าราชการตำรวจชั้นสัญญาบัตร (กอต.) รุ่นที่ 4 แล้วรับราชการเมื่อปี พ.ศ 2541 เป็นนักเรียนอบรมรุ่นเดียวกับ วัน อยู่บำรุง

## รับราชการ
วันที่ 11 ตุลาคม พ.ศ. 2565 พล.ต.อ.ต่อศักดิ์ ได้เข้าร่วมพิธีพระราชทานเพลิงศพบุคคลที่เสียชีวิตจากเหตุกราดยิงที่จังหวัดหนองบัวลำภู พ.ศ. 2565 พร้อมมอบเงินบริจาคจำนวนหนึ่งให้ผู้สูญเสีย

ต่อมาในวันที่ 27 กันยายน พ.ศ. 2566 ที่ประชุมคณะกรรมการข้าราชการตำรวจ ซึ่งมีเศรษฐา ทวีสิน นายกรัฐมนตรีเป็นประธาน มีมติเลือก พล.ต.อ. ต่อศักดิ์ สุขวิมล เป็นผู้บัญชาการตำรวจแห่งชาติ สืบต่อจาก พล.ต.อ. ดำรงศักดิ์ กิตติประภัสร์ โดยมีพระบรมราชโองการประกาศแต่งตั้งอย่างเป็นทางการเมื่อวันที่ 30 กันยายน พ.ศ. 2566 และมีผลตั้งแต่วันที่ 1 ตุลาคม พ.ศ. 2566 เป็นต้นไป

ต่อมาเมื่อวันที่ 3 ตุลาคม คณะรัฐมนตรีมีมติเห็นชอบให้แต่งตั้งคณะกรรมการนโยบายโครงการเติมเงินผ่านกระเป๋าเงินดิจิทัล 10,000 บาท ตามที่กระทรวงการคลังเสนอ โดยมีเศรษฐาเป็นประธานกรรมการ และพล.ต.อ. ต่อศักดิ์ เป็นหนึ่งในกรรมการ ในวันเดียวกันเกิดเหตุกราดยิงที่สยามพารากอน ซึ่งเศรษฐาสั่งการให้เขาพร้อมด้วยคณะทำงาน ลงพื้นที่ติดตามสถานการณ์ และรายงานความคืบหน้าเหตุการณ์ที่เกิดขึ้นให้ทราบเป็นระยะ หลังจากนั้นในอีก 2 สัปดาห์ต่อมาที่พิธีสวนสนามเนื่องในวันตำรวจ เขาได้มอบแหวนอัศวินให้กับ ร.ต.อ. ธัญอมร หนูนารถ รองสารวัตรสืบสวนปฏิบัติหน้าที่รองสารวัตรป้องกันปราบปราม สถานีตำรวจนครบาลปทุมวัน ที่เข้าไประงับเหตุดังกล่าวเป็นคนแรก

20 มีนาคม 2567  ได้รับหนังสือคำสั่งสำนักนายกรัฐมนตรี ที่ 106/2567 จากนายกรัฐมนตรี เศรษฐา ทวีสิน​ ให้ไปประจำสำนักนายกฯ เป็นคำสั่งเร่งด่วน

ต่อมาเมื่อวันที่ 22 ตุลาคม 2568 ถูกคณะกรรมการพิจารณาเรื่องร้องเรียนตำรวจ (ก.ร.ตร.) ชี้มูลความผิดทางวินัยร้ายแรง สืบเนื่องมาจากการร้องเรียนของทนายตั้ม เรื่องรับส่วยเว็บพนันออนไลน์เมื่อ มี.ค.67  ก.ร.ตร. ได้ใช้เวลานานถึง 7 เดือนในการตรวจสอบหลักฐานเอกสารจากหน่วยงานต่าง ๆ ย้อนหลังหลายปี และพบว่าผู้ถูกร้องมีมูลความผิดทางวินัย จึงได้เรียกตัว พล.ต.อ.ต่อศักดิ์ สุขวิมลเข้าชี้แจงข้อกล่าวหา ก่อน ก.ร.ตร. จะพิจารณาตัดสินโทษวินัยว่าร้ายแรงหรือไม่ร้ายแรง และส่งเรื่องให้สำนักงานตำรวจแห่งชาติ (ตร.) ดำเนินการตามมติของ ก.ร.ตร. ในลำดับต่อไป โดยที่ ตร. จะไม่สามารถตั้งคณะกรรมการสอบสวนซ้ำได้ เว้นแต่ในกรณีที่มีพยานหลักฐานใหม่ที่อาจเปลี่ยนแปลงรูปคดี  

### ตำแหน่ง
* 1 ตุลาคม พ.ศ. 2561 - ผู้บังคับการ กองบังคับการถวายปลอดภัยและปฏิบัติการพิเศษ (ต่อมาเปลี่ยนชื่อเป็น กองบังคับการตำรวจมหาดเล็กราชวัลลภรักษาพระองค์ 904 และ กองบังคับการปฏิบัติการพิเศษ ตามลำดับ)
* 1 ตุลาคม พ.ศ. 2562 - รองผู้บัญชาการตำรวจสอบสวนกลาง
* 1 ตุลาคม พ.ศ. 2563 - ผู้บัญชาการตำรวจสอบสวนกลาง
* 1 ตุลาคม พ.ศ. 2564 - ผู้ช่วยผู้บัญชาการตำรวจแห่งชาติ
* 1 ตุลาคม พ.ศ. 2565 - รองผู้บัญชาการตำรวจแห่งชาติ
* 1 ตุลาคม พ.ศ. 2566 - ผู้บัญชาการตำรวจแห่งชาติ
* 3 ตุลาคม พ.ศ. 2566 - กรรมการในคณะกรรมการนโยบายโครงการเติมเงินผ่านกระเป๋าเงินดิจิทัล 10,000 บาท

## เครื่องราชอิสริยาภรณ์

## เชิงอรรถ

## อ้างอิง

หมวดหมู่:อธิบดีกรมตำรวจและผู้บัญชาการตำรวจแห่งชาติ
หมวดหมู่:ตำรวจชาวไทย
หมวดหมู่:ผู้ได้รับเครื่องราชอิสริยาภรณ์ ป.ช.
หมวดหมู่:ผู้ได้รับเครื่องราชอิสริยาภรณ์ ป.ม.
หมวดหมู่:ผู้ได้รับเหรียญจักรมาลา
หมวดหมู่:บุคคลจากโรงเรียนโยธินบูรณะ
หมวดหมู่:บุคคลจากคณะรัฐศาสตร์ มหาวิทยาลัยธรรมศาสตร์
หมวดหมู่:บุคคลจากจังหวัดเพชรบุรี
หมวดหมู่:บุคคลจากคณะศิลปศาสตร์ มหาวิทยาลัยศรีปทุม